เทคโนโลยีกับการลงทุน
ปัจจุบันคนไทยใช้อินเทอร์เน็ตกันมากกว่า 21 ล้านคน
23 ส.ค. 2554

ปัจจุบันคนไทยใช้อินเทอร์เน็ตกันมากกว่า 21 ล้านคน
โดย..สุรีรัตน์ สุรเดชะ 
ในจำนวนนี้มีการใช้งานผ่านอุปกรณ์สื่อสารเคลื่อนที่ต่างๆ เช่น สมาร์ตโฟนและแท็บเล็ตถึงเกือบครึ่ง (42%) ในส่วนของการลงทุน ตลาดหลัก ทรัพย์ฯ ได้มีการสำรวจและพบว่าผู้ลงทุนส่วนใหญ่ (62%) ซื้อขายหุ้นและกองทุนรวมหุ้นทางอินเทอร์เน็ต โดยเฉพาะกลุ่มคนรุ่นใหม่ ซึ่งก็เป็นผลมาจากโครงข่ายอินเทอร์เน็ตความเร็วสูงที่มีใช้ได้ทุกบ้าน ด้วยค่าบริการที่นับวันจะยิ่งถูกลงเรื่อยๆ การเดินทางมานั่งที่ห้องค้าหรือต้องคอยโทร.ตามตัวมาร์เก็ตติงเพื่อสั่งซื้อขายจึงกลายเป็นเรื่องเก่าไปเสียแล้ว
เมื่อพูดถึงการลงทุน หลายคนบ่นว่าเข้าใจยากและกลัวความเสี่ยง แต่หากคุณเก็บเงินออมไว้ในบัญชีเงินฝากเพียงอย่างเดียว ก็อาจเสี่ยงต่อการที่มูลค่าของเงินในอนาคตลดลง เพราะดอกเบี้ยที่ได้รับยังไม่สามารถเอาชนะเงินเฟ้อได้ ดังนั้นจึงน่าจะลองหันมาพิจารณาจัดสรรเงินออมบางส่วนมาลงทุนในหุ้น เพื่อช่วยให้เงินของคุณงอกเงยดูบ้าง เพราะจากสถิติในรอบ 5 ปีที่ผ่านมา หุ้นไทยให้ผลตอบแทนเฉลี่ยสูงถึงปีละ 14% จึงช่วยรักษามูลค่าเงินออมให้ทันเงินเฟ้อและยังสร้างมูลค่าเพิ่มได้อีก 
ลงทุนได้ทุกที่ทุกเวลา
ย้อนหลังไป 15-20 ปี ก่อน เมื่อจะซื้อขายหุ้น ผู้ลงทุนนิยมไปนั่งที่ห้องค้าเพื่อติดตามความเคลื่อนไหวของภาวะตลาดและราคาหุ้นหรือส่งคำสั่งซื้อขาย แต่เมื่อเวลาผ่านไป ผู้ลงทุนมีความรู้และความชำนาญในการซื้อขายมากขึ้น บวกกับเทคโนโลยีที่พัฒนาไปอย่างรวดเร็ว จึงทำให้สมัยนี้คุณสามารถสั่งซื้อขายหุ้นด้วยตนเองทางอินเทอร์เน็ตผ่านคอมพิวเตอร์ที่บ้านได้อย่างสะดวก ค่าคอมมิชชันของการซื้อขายหุ้นออนไลน์นี้ก็คิดเพียง 0.15-0.20% ซึ่งถูกกว่าการส่งคำสั่งซื้อขายผ่านมาร์เก็ตติง
และที่ช่วยให้การลงทุนเป็นเรื่องง่าย ยิ่งไปกว่านั้นก็คือ คุณสามารถซื้อขายหุ้นผ่านเครื่องมือสื่อสารสมัยใหม่ประเภทต่างๆ ทั้งสมาร์ตโฟนหรือแท็บเล็ต ลองนึกภาพคุณหยิบมือถือขึ้นมาแล้วคลิกบนหน้าจอเพียง 23 ครั้ง ก็สามารถติดตามความเคลื่อนไหวของภาวะตลาดและราคาหุ้น เช็กพอร์ตการลงทุน หรือส่งคำสั่งซื้อขายได้ เหมือนพกห้องค้าติดตัวไปด้วยทุกที่ทุกเวลาเลยทีเดียว
หากสนใจลงทุนด้วยวิธีนี้ เพียงติดต่อโบรกเกอร์เพื่อเปิดบัญชีซื้อขายหุ้นทางอินเทอร์เน็ต จากนั้นก็ทำการติดตั้งโปรแกรมการซื้อขายลงอุปกรณ์ของคุณโดยไม่เสียค่าใช้จ่ายใดๆ และพร้อมที่จะส่งคำสั่งซื้อขายได้อย่างง่ายดาย
ลงทุนด้วยข้อมูลความรู้
สิ่งสำคัญที่คุณต้องทำก่อนหรือควบคู่ไปกับการลงทุนด้วยตนเอง คือการศึกษาข้อมูลที่เป็นประโยชน์ต่อการลงทุนให้มาก ทั้งข่าวสารตามสื่อต่างๆ และอ่านบทวิเคราะห์ของโบรกเกอร์อย่างสม่ำเสมอ ซึ่งหลายแห่งมีบริการจัดส่งให้ลูกค้าทุกวันทางอีเมล โดยเฉพาะอย่างยิ่งข้อมูลผลประกอบการของบริษัทจดทะเบียนซึ่งตลาดหลักทรัพย์ฯ มีการเผยแพร่เป็นรายไตรมาส ทั้งนี้เพื่อเป็นแนวทางในการตัดสินใจซื้อขายด้วยตนเอง เพราะการซื้อขายหุ้นออนไลน์ คุณจำเป็นต้องหาข้อมูลเพื่อให้การตัดสินใจอยู่บนข้อมูลที่เพียงพอ และไม่ตกลงไปในหลุมพรางแห่งข่าวลือหรือข่าวปล่อย ซึ่งบางครั้งก็อาจมีการโพสต์ตามเว็บบอร์ดต่างๆ 
รู้ไว้ได้ประโยชน์
แม้การลงทุนออนไลน์ผ่านเครื่องมือทันสมัยจะเพิ่มความสะดวกสบาย แต่ก็มีเคล็ดลับที่อยากฝากไว้ให้พิจารณาด้วยค่ะ
ข้อมูล Username/Password ควรเก็บเป็นความลับ เพราะอาจมีคนแอบเข้าไปใช้บัญชีซื้อขายหุ้นโดยที่เจ้าของไม่รู้ตัว โดยมีการแอบเปลี่ยนที่อยู่ในการจัดส่งเอกสารหลักฐานจากโบรกเกอร์ด้วย กว่าเจ้าของจะรู้ตัวก็เกิดความเสียหายไปแล้ว
รู้จักหาทางหนีทีไล่ไว้ก่อน ด้วยการขอคำแนะนำในการแก้ปัญหาต่างๆ ไว้ล่วงหน้า เช่น สอบถามช่องทางซื้อขายสำรองจากบริษัทหลักทรัพย์เผื่อไว้ หากเข้าระบบเพื่อสั่งซื้อขายไม่ได้ในช่วงเวลาที่หุ้นขึ้นหรือลงมากๆ เพราะมีผู้เข้าทำรายการซื้อขายเป็นจำนวนมากพร้อมๆ กัน หรือหนทางแก้ไขกรณีที่คุณรีบร้อนเกินไปจนส่งคำสั่งผิดพลาด เป็นต้น
ตรวจสอบเอกสารที่โบรกเกอร์ส่งให้อย่างสม่ำเสมอ และเก็บไว้เป็นหลักฐานหากเกิดปัญหาเรื่องใด จะได้มีหลักฐานยืนยัน
อย่าลืมคอยตรวจสอบอุปกรณ์การซื้อขายของคุณให้พร้อมใช้อยู่เสมอ เช่น คอยดูไม่ให้คอมพิวเตอร์ติดไวรัส มือถือใช้งานได้เป็นปกติ และมีแบตเตอรี่เพียงพอ เพื่อให้แน่ใจว่าจะไม่มีปัญหาระหว่างการส่งคำสั่งซื้อขาย